ໃນຕອນເຊົ້າວັນທີ 20 ຕຸລາ 2016 ນີ້, ກົມຮູບເງົາ ກະຊວງຖະແຫຼງຂ່າວ, ວັດທະນະທຳ ແລະທ່ອງທ່ຽວ ແລະຄະນະອັກສອນສາດ ມຊ. ໄດ້ຮ່ວມກັນຈັດງານສັບປະດາຮູບເງົາ ສູ່ສະຖານການສຶກສາຄັ້ງທີ1 ຂຶ້ນທີ່ສະໂມສອນໃຫຍ່ ມຊ. ໂດຍການເປັນປະທານຮ່ວມຂອງທ່ານ ວິທູດ ສູນດາຣາ ວ່າການຫົວໜ້າກົມຮູບເງົາ ກະຊວງຖະແຫຼງຂ່າວ, ວັດທະນະທໍາ ແລະທ່ອງທ່ຽວ, ທ່ານ ຮສ. ອາລຸນ ສີລັດຕະນະກຸນ ຄະນະບໍດີ ຄະນະອັກສອນສາດ ມຊ, ທ່ານອານຸສອນ ສິຣິສັກດາ ປະທານກຸ່ມວິຊາຊີບຮູບເງົາ, ທ່ານ ທອງໄບ ໂພທິສານ ຮອງຫົວໜ້າຫ້ອງການກະຊວງ ຖະແຫຼງຂ່າວ, ວັດທະນະທໍາ ແລະທ່ອງທ່ຽວ, ປະທານສະມາຄົມນັກປະພັນລາວ, ທ່ານ ບຸນຍໍ ເພັດສະໝອນ ຫົວໜ້າຫ້ອງການປະຈຳສະພາທີ່ປຶກສາກະຊວງສຶກສາທິການ ແລະກີລາ, ມີບັນດາທ່ານຄະນະບໍດີ, ຜູ້ອຳນວຍການວິທະຍາໄລ, ຜູ້ອຳນວຍການໂຮງຮຽນຕ່າງໆ, ຫົວໜ້າຫ້ອງການ, ແຂກຖືກເຊີນ, ນັກສ້າງຮູບເງົາທັງພາຍໃນ ແລະຕ່າງປະເທດ(ໄທ ແລະສ.ເກົາຫຼີ), ພະນັກງານ, ຄູ-ອາຈານ ແລະນັກຮຽນ-ນັກສຶກສາເຂົ້າຮ່ວມ.
ໃນໂອກາດດັ່ງກ່າວ, ທ່ານ ວິທູດ ສູນດາຣາ ໄດ້ກ່າວໃຫ້ຮູ້ວ່າ: ງານສັບປະດາຮູບເງົາ ສູ່ສະຖານການສຶກສາ ຄັ້ງທີ 1 ນີ້, ແມ່ນເພື່ອສ້າງຄວາມຮັບຮູ້ ແລະເຂົ້າໃຈຕໍ່ບົດບາດຂອງຮູບເງົາໃນການສຶກສາອົບຮົມແນວຄິດຂອງຄົນໃນສັງຄົມໂດຍສະເພາະໃນກຸ່ມນັກຮຽນຮູ້ປັນຍາຊົນ, ເປັນການຍົກລະດັບຄວາມຮູ້ ພ້ອມທັງແລກປ່ຽນບົດຮຽນ ແລະປະສົບການ ກັບນັກສ້າງຮູບເງົາອາຊີບ ຈາກປະເທດໄທ, ທັງເປັນການປູກຈິດສຳນຶກໃຫ້ຊາວໜຸ່ມ ນັກຮຽນ, ນັກສຶກສາທີ່ເປັນຄົນຮຸ່ນສືບທອດ ມີຄວາມມັກຮັກໃນອາຊີບນັກສ້າງຮູບເງົາ ແລະເຊື່ອວ່າ ຈະເປັນການກະຕຸກ ຊຸກຍູ້, ສົ່ງເສີມ ແລະພັດທະນາວຽກງານຮູບເງົາລາວ ທັງທາງດ້ານປະລິມານ ແລະຄຸນນະພາບ ຕອບສະໜອງໄດ້ຄວາມຮຽກຮ້ອງຕ້ອງການຂອງສັງຄົມໄດ້ເທື່ອລະກ້າວ ພ້ອມທັງສ້າງໃຫ້ຮູບເງົາກາຍເປັນຂະແໜງວິຊາຊີບໜຶ່ງທີ່ສ້າງແຮງບັນດານໃຈໃຫ້ແກ່ນັກຮຽນ-ນັກສຶກສາຫັນມາສົນໃຈ ແລະສຶກສາຮ່ຳຮຽນວິຊາຮູບເງົາເພີ່ມຂຶ້ນ ເພື່ອປະກອບສ່ວນເຂົ້າໃນການພັດທະນາເສດຖະກິດ, ສັງຄົມ ແລະວັດທະນະທຳຂອງລາວເຮົາຢ່າງບໍ່ຢຸດຢັ້ງ.
ໃນປັດຈຸບັນ ຮູບເງົາໃນຖານະເປັນສື່ຂະແໜງໜຶ່ງ ທີ່ມີບົດບາດສຳຄັນໃນການເຜີຍແຜ່ວັດທະນະທຳ, ສຶກສາອົບຮົມແນວຄິດ ແລະຄ່ານິຍົມຂອງຄົນໃນສັງຄົມທີ່ກຳລັງໄດ້ຮັບຄວາມສົນໃຈນັບມື້ກວ້າງຂວາງຂຶ້ນ, ຜູ້ປະກອບການ ແລະຜູ້ທີ່ມີຄວາມຮັກໃນວິຊາຊີບນີ້ໄດ້ມີຄວາມພະຍາຍາມຜ່ານຜາຄວາມຫຍຸ້ງຍາກ ແລະສິ່ງທ້າທ້າຍ ເພື່ອຜະລິດຮູບເງົາຂອງຕົນເອງ ທັງຮູບເງົາເລື່ອງຍາວ, ເລື່ອງສັ້ນ ແລະສາລະຄະດີຕ່າງໆອອກສູ່ສັງຄົມພາຍໃນ ແລະເລີ່ມມີໜໍ່ແໜງໃນການສົ່ງອອກສູ່ສາກົນ.
ສຳລັບງານສັບປະດາຮູບເງົາ ສູ່ສະຖານການສຶກສາ ຄັ້ງທີ 1 ແມ່ນຈະດຳເນີນເປັນເວລາ 3 ວັນ (20-22 ຕຸລາ 2016), ໃນງານດັ່ງກ່າວມີຫຼາຍກິດຈະກໍາຄື: ການເສວະນາ “ຮູບເງົາ: ວິຊາຊີບທີ່ຄວນຄ່າແກ່ການສົ່ງເສີມ”, ກອງປະຊຸມວິຊາການ “ການຂະຫຍາຍເຄືອຂ່າຍຮູບເງົາສູ່ສະຖານການສຶກສາ”, ການສໍາມະນາ “ແນວຄວາມຄິດໃນການຜະລິດຮູບເງົາ” ແລະການຊົມຮູບເງົາເລື່ອງສັ້ນ ແລະຮູບເງົາເລື່ອງຍາວຈຳນວນຫຼາຍສິບເລື່ອງ, ເຊິ່ງໃນການຊົມຮູບເງົາ ຜູ້ຮ່ວມຊົມໄດ້ພົບກັບຜູ້ກຳກັບຮູບເງົາທີ່ມີຊື່ສຽງທັງພາຍໃນ ແລະຕ່າງປະເທດ ພິເສດແມ່ນໄດ້ພົບປະກັບນັກສະແດງຮູບເງົາ ແລະຖາມ-ຕອບຄວາມຮູ້ກ່ຽວກັບຮູບເງົາ, ພິເສດໄປກວ່ານັ້ນ ແມ່ນສາມາດເຂົ້າຮ່ວມທຸກກິດຈະກຳຂອງງານໃນຄັ້ງໂດຍບໍ່ໄດ້ເສຍຄ່າຜ່ານປະຕູ.